ИКОНОМИЧЕСКАТА СИГУРНОСТ НА РЕПУБЛИКА БЪЛГАРИЯ В КОНТЕКСТА НА НОВИТЕ 
ПРЕДИЗВИКАТЕЛСТВА

Антон Манчев


THE ECONOMIC SECURITY OF THE REPUBLIC
OF BULGARIA IN THE CONTEXT OF NEW
CHALLENGES

Anton Manchev


Резюме: Докладът разкрива съвременните измерения на икономическата сигурност, като водеща подсистема на Системата за национална сигурност на страната. Проследява се икономическото развитие на страната в края на ХХ и началото на ХХI век и се прави анализ на развитието на икономиката и нейното състояние в съвременни условия. Авторът излага своята теза, че за да се гарантира икономическа сигурност, е необходимо спешно провеждане на политики за повишаване на производителността на труда, оптимизиране на потреблението на енергия и материали, преодоляване на технологичната изостаналост спрямо страните в Европейския съюз и бързо обновяване на производствената база. По този начин ще бъде постигнато повишаване на стандарта на живота на българските граждани, а оттам и икономическата сигурност на страната.

Abstract: The report reveals the modern aspects of economic security as a major part of the country's national security system. It looks at the country's economic development at the end of the 20th century and the beginning of the 21st century, and analyses the growth of the economy and its current state. The author argues that to ensure economic security, it is urgently necessary to implement policies to increase labour productivity, optimise energy and material consumption, overcome technological lag compared to EU countries, and quickly modernise the production base. This way, the standard of living for Bulgarian citizens will improve, and consequently, the country's economic security will be strengthened.

УВОД
През последните години Република България премина през поредица от кризи: политическа, бежанска, здравна, инфлационна, водна и други. Тези кризи заедно с поредицата наводнения, пожари и други бедствия оказаха негативно влияние върху икономическото развитие на страната. Особено негативно върху икономиката се отрази продължаващият конфликт между Русия и Украйна. Въпреки посочените трудности България премина през тези кризи и успя да изпълни задачата, която си беше поставила  още когато официално стана член на Европейския съюз на 1 януари 2007 г. – в бъдеще да се присъедини към еврозоната.
[bookmark: _GoBack]През юли 2020 г. България се присъедини към ERM II (Валутен механизъм II) и към Банковия съюз. Оттогава страната премина през редовни оценки на конвергентните критерии. На 4 юни 2025 г. Европейската комисия и ЕЦБ потвърдиха, че България изпълнява всички критерии за конвергенция. На 8 юли 2025 г. Съветът на ЕС прие окончателното решение за присъединяване от 1 януари 2026 г. Присъединяването стана при курс 1,95583 лева за 1 евро. Този курс беше фиксиран чрез валутния борд от 1997 г. и остана стабилен почти три десетилетия.
Очакванията на управляващите и на обществото за подобрения в икономическото състояние на страната и благоденствието на населението обаче не се сбъднаха. Много скоро започна да се наблюдава нарастване на цените на стоките и услугите от първа необходимост, достигна се до значителен дефицит на важни за страната енергоносители и до сериозно напрежение и недоволство, както в бизнес средите и организациите, така също и сред гражданите. Повиши се инфлацията, нараснаха цените на стоки и услуги, намаля покупателната способност на населението, а всичко това започна да оказва негативно влияние върху бюджетния дефицит, което принуди новото правителство да предприеме политики и да изготви програма за намаляване на бюджетните разходи, с цел овладяване на годишния дефицит и избягване на сценария за попадане на държавата в дългова спирала
Всичко това постави остро въпроса за състоянието на Системата за национална сигурност на Република България, в частност на икономическата сигурност и нейните възможности за отговор на всички предизвикателства на сложния и все по-бързо променящ се свят. Това от своя страна изисква изследване на състоянието на Системата за национална сигурност като цяло, на антикризисните способности на отделните ѝ подсистеми, в частност на икономическата система, както и тяхното усъвършенстване, с цел повишаване на общия капацитет за разкриване на потенциалните заплахи, за адекватното управление на кризите и преодоляването на последствията от тях.
Целта на настоящия доклад е, да се разкрият ролята и значението на икономическата сигурност, като подсистема на Системата за национална сигурност на страната, да се посочат някои актуални проблеми в областта на икономическата сигурност и да се изведат възможности за нейното усъвършенстване.

I. ИКОНОМИЧЕСКАТА СИГУРНОСТ КАТО ПОДСИСТЕМА НА НАЦИОНАЛНАТА СИГУРНОСТ
В научната литература все още няма общоприето определение на понятието икономическа сигурност. Икономическата сигурност може най-общо да бъде определена като способност на държавата да защити своята икономическа система от външни и вътрешни заплахи. В наши дни икономическата сигурност става все по-зависима от международната обстановка и вземаните решения.
Един от най-ярките примери за въздействието на международната политика върху икономическата сигурност е световната финансова криза от 2008 г. Тази криза показа как  финансови  политики  и  регулации,  прилагани в едни страни, могат да имат последици за икономиките по целия свят. Политическите  отговори  на  кризата, включително стимулни пакети  и нови финансови регулации, също изиграха ключова роля във възстановяването на икономическата стабилност в много държави.
Икономическата сигурност днес все повече се превръща във водеща подсистема на Системата за национална сигурност на страната. Понятието „национална сигурност” се появява за първи път в Република България в Концепцията за национална сигурност от 1998 г., където се посочва, че „Национална сигурност има, когато са защитени основните права и свободи на българските граждани, държавните граници, териториалната цялост и независимостта на страната, когато не съществува опасност от въоръжено нападение, насилствена промяна на конституционния ред, политически диктат или икономическа принуда за държавата и е гарантирано демократичното функциониране на държавните и гражданските институции, в резултат на което обществото и нацията запазват и увеличават своето благосъстояние и се развиват”.[2, стр. 3].
В раздел IV, т. 3 на Стратегията за национална сигурност на Република България от 2011 г. са определени седем основни секторни политики за сигурност. Това са: политики за финансова и икономическа сигурност; политика за социална сигурност; политика за енергийна сигурност; политика за сигурност в отношенията човек – природа; политика за правосъдие и вътрешен ред; външна политика за сигурност и отбранителна политика.[3] Така за първи път се обвързват целите и политиките в областта на националната сигурност на страната. Политиката за финансова и икономическа е посочена като една от основните за Националната сигурност на Република България.
Основни характеристики на икономиката като единна система са развитието и устойчивостта. Те не бива да се противопоставят, тъй като всяка от тях характеризира определен аспект от състоянието и функционирането на стопанството. Устойчивостта в развитието не може да се реши без ясни национални приоритети в икономиката.

Икономическата сигурност е в тясна връзка с понятията ,,развитие“ и ,,устойчивост“. Развитието е основна предпоставка за икономическата сигурност, тъй като чрез него стопанската система може да се променя в съответствие с промените в заобикалящата среда и да отговаря на предизвикателствата на външната среда. В периодите, когато икономиката не се развива, нейните възможности за отпор, съпротивление и противопоставяне на външните и вътрешните заплахи намаляват, поради което намаляват и възможностите за нейното оцеляване. Оттук можем да направим извода, че едно стопанство, което не се развива, не може да генерира икономическа сигурност.
Устойчивостта на икономиката отразява трайността и надеждността на нейните елементи, на хоризонталните и вертикалните връзки вътре в стопанската система както и способността ѝ да издържа на вътрешни и външни въздействия. Сигурността е състояние на обекта в системата на неговите връзки от гледна точка на неговата способност към самовъзпроизводство и развитие в условията на вътрешни и външни заплахи, непредсказуеми действия и трудно прогнозируеми фактори.
Колкото по-устойчива е икономическата система, съотношението между производствения и финансово-банковия капитал и т.н. толкова по-жизнена е икономиката, а оттук и оценката на нейната сигурност ще бъде достатъчно висока. Нарушаването на пропорциите и връзките между отделните компоненти на системата води към дестабилизация, носи в себе си мощни заряди от вътрешни и външни заплахи за отделния човек, за държавата и за обществото и е сигнал за преход от състояние на сигурност на отделния човек, на държавата и за обществото.

II. ИКОНОМИЧЕСКОТО РАЗВИТИЕ НА СТРАНАТА В КРАЯ НА XX И НАЧАЛОТО НА XXI ВЕК
Икономиката на страната преживява кризисен период след 1989 г. Основни причини за това са: разпадане на системата на Съвета за икономическа взаимопомощ и загубването на съветския пазар и пазарите на останалите страни членки, намаляването на съветските субсидии, нарастването на външния дълг, спадането на жизнения стандарт с 40%. В допълнение санкциите на ООН спрямо Сърбия, през периода от 1992 г. до 1995 г. нанасят тежък удар върху българската икономика. Наложеното ембарго на Белград дава почва за приходи на престъпни организации чрез контрабанда на различни видове суровини и стоки. Поради не провеждането на икономически реформи от правителствата, опити за поддържане на валутния курс заедно с високия бюджетен дефицит довеждат до икономическата криза в края на 1996 и началото на 1997. Основните характеристики на тази криза са хиперинфлация, срив на валутния курс, масови фалити на банки в страната, което довежда и до падане на правителството.
През пролетта на 1997 г. новото правителство провежда икономически реформи, подкрепени от МВФ и Световната банка, включително въвеждането на валутен борд, в резултат на което икономиката започва да се стабилизира. Предприети са мащабни структурни реформи и ускорена приватизация на държавни активи. ,,Още през 1998 г. е реализиран икономически растеж от 3,5%, а до 1999 г. инфлацията е сведена до 6,2%.“ [4]. След финансовата криза през 1996–1997 г., на 1 юли 1997 г. в страната е въведен валутен борд, като левът е фиксиран към германската марка. След деноминацията на лева на 5 юли 1999 г, се установява фиксиран курс към еврото, който продължава до официално присъединяване на Република България към еврозоната на 1 януари 2026 г.
Икономическият пакет обаче увеличава неравенството между покупателната способност в различните слоеве на населението. Сериозен проблем продължават да бъдат корупцията в държавната администрация и слабото правосъдие. Посоката, поета от правителството към членство в Европейския съюз води до повишаване на доверието от страна на инвеститорите в българската икономика. Тези реформи обаче са проведени за сметка на средния бизнес, който и до днес остава по-слабо развит и са една от причините за значителната разлика между най-бедните и най-богатите слоеве от населението. След 2001 г. продължава поддържането на режима на валутния борд, прилагането на разумни финансови закони, ускоряването на приватизационния процес и предприемането на структурни реформи.
Голяма част от неуспехите и кризисните моменти в българската икономика в края на XX началото на XXI век имат своите причини във фундаменталните фактори, каквито са загубата на пазари в този период наследените от миналото, неефективни и губещи предприятия. Както и отсъствието на опит в световен мащаб по извършването на трансформация от централно-планова към пазарна икономика. Въпреки това не може да не се подчертае, че липсва точна, ясна и национално отговорна политика и стратегия за преодоляване на дълбоката икономическа криза. Причина за това е не само липсата на опит и практически умения на ръководителите от всички степени, а се прокрадва желанието на политическата класа за собствено облагодетелстване. Най-точен пример за това е извършената приватизация и реституция. Създадена е благоприятна среда за извършване корупционни практики и сива икономика, която продължава и днес. 
Икономиката в края на XX началото на XXI век, показва колко важни за икономиката са следните фактори:
На първо място, това е международната обстановка в дадения период. Тя влияе с наличието на пазари за икономиката на дадена страна, международните цени на суровините и материалите, участието на страната в международни политически, икономически организации и съюзи, търговски договори, митническите отношения с други страни и т.н.
На второ място, бързата промяна на законодателството в зависимост от новата обществено-икономическа обстановка в страната. Нужно е приетата нормативна база да спомогне за развитието на икономиката чрез иновации, стимулиране на научната дейност, частната инициатива и предприемачество, ускорено технологично развитие и повишаване на продуктивността и конкурентоспособността.
На трето място, дейността на ръководството на държавата за развитието на икономиката на страната. Нужно е бързо и творчески да бъдат приложени в практиката взетите икономическите решения. 

III. ИКОНОМИЧЕСКАТА СИГУРНОСТ НА СТРАНАТА И ПОЛИТИКИ ЗА НЕЙНОТО ПОВИШАВАНЕ
Въпреки кризите, през които премина през последните години, Република България се присъедини към еврозоната. Прогнозите преди присъединяването, основно на политиците, но и на немалко от експертите бяха, че присъединяването ще окаже своето благотворно влияние върху икономиката на страната. Твърдеше се, че българските предприятия по-лесно, по-евтино и по-безопасно ще могат да купуват и продават в еврозоната и да търгуват с останалата част на света. Уверяваха, че членството ще спомогне за поддържане на стабилни цени, ще подобри икономическата стабилност и растежа в страната. Всичко това ще подпомогне търговията, инвестициите и ще се създадат нови работни места. Това ще доведе до повишаване на икономическата сигурност, а тя от своя страна да доведе и до повишаване и на националната сигурност. 
За съжаление влизането на страната в еврозоната стана по време на продължаващият военен конфликт Русия – Украйна. Конфликтът доведе до милитаризацията на Черно море. Включването на нашата страна в санкциите срещу Русия и отделянето на средства в помощ на Украйна затрудняват запазването на макроикономическата стабилност, устойчивостта на икономиката на Република България. Затруднява се туризмът, риболовът и икономическите връзки на България, както със страните от Черноморския регион, така и със страните от целия свят поради затруднената търговия по вода. В резултат на войната в Украйна се очертаха няколко кризи – икономическа, енергийна и продоволствена. 
Всъщност, още преди влизането на страната ни в еврозоната започнаха спекулативни увеличения на цените на стоките и услугите, и въпреки взетите мерки от правителството, началната инфлация не беше овладяна. Всичко това доведе до нарастване на цените на стоките и услугите от първа необходимост, до дефицит на важни за страната енергоносители и до сериозно напрежение и недоволство, както в бизнес средите и организациите, така също и сред гражданите. Повиши се значително инфлацията, а милитаризацията на европейската политика и на страната по отношение на подкрепата за Украйна допълнително оказва и своето негативно влияние върху бюджетния дефицит, а от друга страна стана причина за намаляване на бюджетните разходи, с оглед намаляване на годишния дефицит.
На 28 февруари 2026 год. обаче избухва военният конфликт на САЩ и Израел от една страна и Иран от друга. Впоследствие на страната на Съединените щати в конфликта се включват Саудитска Арабия, Обединените арабски емирства и Кувейт, а на страната на Иран няколко терористични и паравоенни организации в Близкия изток, сред които Хизбула в Ливан и хутите в Йемен. На 2 април 2026 г. президентът на САЩ Доналд Тръмп ни увери, ,,че войната ще продължи още две до три седмици.“[5] На 9 септември обаче каза „Мисля, че войната ще приключи веднага след изборите, защото те повече няма да могат да издържат“[6] визирайки иранските лидери. За съжаление той е добавил, че ,,дотогава няма да спаднат и цените на петрола.“[6]
Конфликтът между Съединените американски щати и Израел, от една страна, и Иран, от друга страна, оказва основно своето негативно влияние с повишаване цените на енергоносителите в световен мащаб. В нашата страна също наблюдаваме постоянно повишаване на цените на енергоносителите, а оттам и на всички стоки. Геополитическите сътресения, включително петролните сделки между САЩ и Венецуела, също оказаха влияние върху международните пазари, енергийното равновесие и икономиката на нашата страна.
За да се гарантира икономическа сигурност, е необходимо в страната да се проведат спешно следните политики:
На първо място това е политика за повишаване на производителността на труда. Производителността на труда играе особено важна роля в икономиката и за общественото развитие като цяло.
На второ място това е политика за оптимизиране на потреблението на енергия и материали. Оптимизирането на потреблението на енергия и материали е важен процес, който включва различни стратегии и технологии.
На трето място това е политика за преодоляване на технологичната изостаналост спрямо страните в Европейския съюз и света. Независимо от произхода си, технологичното изоставане може да има сериозни последици, като загуба на конкурентоспособност, намалена производителност и трудности при посрещане на очакванията на клиентите или потребителите.
На четвърто място това е политика за бързо обновяване на производствената база. Обновяването е свързано с необходимостта от бързо изграждане на нови и модерни производствени бази на територията на цялата страна.
Кризите през последните години са комплексни и взаимосвързани, като включват здравни, икономически, политически, природни и технологични аспекти. Те оказват значително влияние върху обществата и икономиките, като изискват интегрирани стратегии за управление, ранно предупреждение и ефективна комуникация за минимизиране на последствията.

ЗАКЛЮЧЕНИЕ
Последните години, които се характеризират с изключително динамични, сложни и непредвидими процеси във всички области на обществено-политическия живот, както в нашата страна, така и в Европейския съюз и света изискват все по-бързи и неотложни мерки в икономическата сфера.
Направеният анализ на икономическото състояние на страната и международната обстановка показва, че въпреки преживените през последните години кризи и множеството трудности в годините на демократично развитие не са извлечени в достатъчна степен необходимите поуки. Българската икономика продължава да се характеризира с ниска производителност на труда, висока енергоемкост на част от производствата, технологично изоставане спрямо водещите икономики в Европейския съюз и необходимост от ускорено технологично обновяване.
Основно значение за подобряване на икономическото положение на страната има изготвянето на точна експертна оценка на състоянието на икономиката и вземането на трудни и понякога непопулярни, но обосновани и дългосрочно ориентирани политически решения.

